CELEX: 32021D1072
Language: lv
Date: 2021-06-28 00:00:00
Title: Padomes Lēmums (ES) 2021/1072 (2021. gada 28. jūnijs) par pagaidu atkāpi no Lēmuma 2013/471/ES par dienas naudas piešķiršanu un ceļa izdevumu atlīdzināšanu Eiropas Ekonomikas un sociālo lietu komitejas locekļiem un to aizstājējiem, ņemot vērā ceļošanas grūtības, ko Savienībā izraisījusi Covid-19 pandēmija

30.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 230/30
               
            
         PADOMES LĒMUMS (ES) 2021/1072
         (2021. gada 28. jūnijs)
         par pagaidu atkāpi no Lēmuma 2013/471/ES par dienas naudas piešķiršanu un ceļa izdevumu atlīdzināšanu Eiropas Ekonomikas un sociālo lietu komitejas locekļiem un to aizstājējiem, ņemot vērā ceļošanas grūtības, ko Savienībā izraisījusi Covid-19 pandēmija
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 301. panta trešo daļu,
         tā kā:
         
                     (1)
                  
                  
                     Dalībvalstu ieviesto ārkārtas preventīvo un izplatības ierobežošanas pasākumu, piemēram, karantīnas, attālināta darba politikas īstenošanas, kā arī pārvietošanās un ceļošanas ierobežojumu vai aizliegumu dēļ, Eiropas Ekonomikas un sociālo lietu komitejas (“Komiteja”) locekļiem un viņu aizstājējiem (kopā “saņēmēji”) kopš Covid-19 pandēmijas sākuma nav iespējams ceļot, lai klātienē apmeklētu sanāksmes, vai arī šāda ceļošana ir ļoti apgrūtināta.
                  
               
                     (2)
                  
                  
                     Ņemot vērā šos ārkārtas apstākļus un lai garantētu, ka Komitejas darbība vienmēr var notikt piemērotā un ilgtspējīgā veidā, nolūkā nodrošināt iestādes darba nepārtrauktību ir nepieciešams uz laiku atkāpties no Padomes Lēmuma 2013/471/ES (1) 2., 3. un 4. panta attiecībā uz dienas naudas maksājumiem un ceļa izdevumu atlīdzināšanu saņēmējiem. Šī atkāpe būtu jāpiemēro tikai tik ilgi, kamēr Covid-19 pandēmijas dēļ Savienībā turpinās ceļošanas grūtības vai sanitārie ierobežojumi attiecībā uz klātienes sanāksmēm.
                  
               
                     (3)
                  
                  
                     Faktiskās administratīvās izmaksas, kas radušās saņēmējam, kurš sanāksmē piedalās neklātienē, izmantojot elektroniskus līdzekļus, ir zemākas nekā dienas naudas likme, ko pašlaik piemēro sanāksmju apmeklējumiem klātienē, bet saņēmēja pavadītais laiks paliek nemainīgs. Tādēļ ir lietderīgi attiecīgi pielāgot dienas naudu, ko izmaksā saņēmējiem, kuri sanāksmēs piedalās neklātienē, izmantojot elektroniskus līdzekļus.
                  
               
                     (4)
                  
                  
                     Attiecīgā gadījumā Komitejai būtu sīki jāizstrādā noteikumi par dienas naudas piešķiršanu sakarā ar piedalīšanos sanāksmēs neklātienē. Minētajos noteikumos jo īpaši būtu jānosaka gadījumi, kad ar Covid-19 saistītas ceļošanas grūtības vai ar to saistīti ierobežojošie pasākumi liedz iespēju rīkot vai apmeklēt sanāksmes klātienē.
                  
               
                     (5)
                  
                  
                     Komitejai būtu Padomei regulāri jāiesniedz ziņojumi par šā lēmuma piemērošanu, lai Padome varētu novērtēt tā ietekmi un to, vai joprojām pastāv atkāpi pamatojoši apstākļi. Pamatojoties uz minētajiem ziņojumiem, Padomei būtu jāapsver iespēja pieņemt piemērotus pasākumus, jo īpaši saistībā ar Lēmuma 2013/471/ES visaptverošu pārskatīšanu nākotnē, kas jāveic pirms Komitejas pašreizējā pilnvaru termiņa beigām,
                  
               IR PIEŅĒMUSI ŠO LĒMUMU.
         
            1. pants
            Atkāpjoties no Lēmuma 2013/471/ES 2., 3. un 4. panta, ja ierobežojošie pasākumi, kas saistīti ar Covid-19, liedz iespēju rīkot vai apmeklēt sanāksmi klātienē, saņēmējiem, kuri sanāksmē piedalās neklātienē, izmantojot elektroniskus līdzekļus, ir tiesības saņemt tikai dienas naudu, kas noteikta 145 EUR apmērā.
         
         
            2. pants
            Komiteja līdz 2021. gada 2. septembrim pieņem sīki izstrādātus noteikumus 1. panta īstenošanai.
         
         
            3. pants
            Komiteja līdz 2022. gada 2. janvārim un pēc tam reizi sešos mēnešos iesniedz Padomei novērtējuma ziņojumu par šā lēmuma piemērošanu un jo īpaši par tā ietekmi uz budžetu, kā arī par to, vai joprojām pastāv ar Covid-19 saistītas ceļošanas grūtības vai ar to saistīti ierobežojoši pasākumi, kas liedz rīkot vai apmeklēt sanāksmes klātienē.
         
         
            4. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Luksemburgā, 2021. gada 28. jūnijā
            
               
                  Padomes vārdā –
               
               
                  priekšsēdētāja
               
               M. do C. ANTUNES
            
         
         
            (1)  Padomes Lēmums 2013/471/ES (2013. gada 23. septembris) par dienas naudas piešķiršanu un ceļa izdevumu atlīdzināšanu Eiropas Ekonomikas un sociālo lietu komitejas locekļiem un to aizstājējiem (OV L 253, 25.9.2013., 22. lpp.).